अस परतियै शिशे सामनै आइयै चिन्तक दी मुद्रा बनाइयै बेई गे ते उनें दिनें गी चेता करन लगे जदूं अस बड़ियां नरम कहनियां लिखदे हे ते आलोचक झोलां भरी भरी असें गी दाद दिन्दे हे। उनें दिनें कहानियां लिखने दा इक कमाल नुसखा साढ़े हत्थ चढ़े दा हा—तुस मन्नो जां नईं मन्नो पर ए नुसखा असें गी इक बड़े पुज्जे दे सन्यासी ने दस्सेया हा। असें नुसका सामनै रक्खना ते कहानी त्यार। ए गल्प-सम्राट उर्फ मूर्ख मंडल दे प्रधान दी उपाधि असें उनें दिनें गै लेई ही। इक सुन्ने दा मैडल बी उनें दिनें गै असेंगी थोआ हा जेदे लेई साढ़े सज्जनें प्रचारन कीता हा जे असें उसी डिफंस फंड च देई उड़ेआ हा ते दोशी आखदे न जे साढ़ी झूठ नईं बोलगे—असें उसदे ‘टाप्स’ बनचाने दी सबील जरूर सोची ही पर फग्गू सुनेयारा गुवाह ऐ जे ओ तगमा नकली निकलेया हा—ठीक साढ़ियें कहानियें आंगर। तुन्दी रूच उस नुसखे दा इक नमूमा सुनने दी होयै दी होनी ऐ—सुनो :